b'\n_START_ARTICLE_\nTons\xc3\xa5sen\n_START_PARAGRAPH_\nTons\xc3\xa5sen er en bygd og et skogsomr\xc3\xa5de mellom Bagn, Bj\xc3\xb8rgo og Bruflat. Bygda ligger delvis i kommunene Etnedal og S\xc3\xb8r-Aurdal. Tidligere var det egen jernbanestasjon p\xc3\xa5 den n\xc3\xa5 nedlagte Valdresbanen, Tons\xc3\xa5sen stasjon. Gjennom mange \xc3\xa5r var det behandling av tuberkulosepasienter p\xc3\xa5 Tons\xc3\xa5sen sanatorium.\n_START_SECTION_\nUnder den andre verdenskrig\n_START_PARAGRAPH_\nUnder angrepet p\xc3\xa5 Norge i 1940 var det harde kamper i bygda mellom Valdresgruppen og Gruppe Adlhoch. De tyske styrkene sto fast i en norsk sperrestilling ved Tons\xc3\xa5sen sanatorium ved Madslangrud og sendte et kompani i en omg\xc3\xa5ende bevegelse over Leirskogen for \xc3\xa5 g\xc3\xa5 rundt de norske styrker som hadde trukket seg tilbake fra H\xc3\xb8ljarast. Disse st\xc3\xb8tte s\xc3\xa5 p\xc3\xa5 norske styrker i kampen ved Breidablikk._NEWLINE_Senere bygde de tyske styrkene opp en stor lytte og peilestasjon i bygda, eller en radarstasjon, stasjonen \xc2\xabTrauerweide\xc2\xbb. Dette bestod av to FuMo 214 \xc2\xabW\xc3\xbcrzburg-Riese\xc2\xbb benevnt W\xc3\xbcrzburg Riese 1 som stod p\xc3\xa5 60\xc2\xb051\xe2\x80\xb244\xe2\x80\xb3N 09\xc2\xb035\xe2\x80\xb243\xe2\x80\xb3\xc3\x98 og W\xc3\xbcrzburg Riese 2 p\xc3\xa5 60\xc2\xb051\xe2\x80\xb247\xe2\x80\xb3N 09\xc2\xb036\xe2\x80\xb203\xe2\x80\xb3\xc3\x98, og ett Freya ger\xc3\xa4t kalt Freya som stod p\xc3\xa5 60\xc2\xb050\xe2\x80\xb247\xe2\x80\xb3N 09\xc2\xb037\xe2\x80\xb203\xe2\x80\xb3\xc3\x98. Fundamentene for W\xc3\xbcrzburg Riese 1 og 2 kan ses p\xc3\xa5 h\xc3\xb8yden rett \xc3\xb8st for Os Gjesteg\xc3\xa5rd og p\xc3\xa5 en h\xc3\xb8yde et par hundre meter lengre \xc3\xb8st. Fundamenter for Freya brukes som portstolper i innkj\xc3\xb8rselen rett vest for gjesteg\xc3\xa5rden. Kun f\xc3\xa5 kilometer unna bygde de norske hjemmestyrkene opp Breiesleiren, en illegal radiostasjon for kontakt med England og transittleir for folk som hadde g\xc3\xa5tt i dekning. Radiostasjonen ble aldri peilet av tyskerne. Noen mil unna, i Base ELG inne i Vassfaret, var det et radiofyr for flygninger fra England. Heller ikke dette ble peilet, muligens p\xc3\xa5 grunn av problemene radaren skapte for de som opererte mobile peileanlegg.'